Úrad vlády SR						Na rokovanie vlády SR
Sekcia hospodárskej politiky					dňa: 19.4.2001
								 k číslu: 2028
                               	     k bodu: 23

								
S t a n o v i s k o

k Návrhu Koncepcie spracovania Predvstupovej procedúry fiskálneho dohľadu

I.

	Návrh predkladá ministerka financií na základe prioritných úloh vlády SR, ktoré  vyplývajú z Pravidelnej správy EK zo dňa 8.11.2000. Obsahuje návrh uznesenia vlády, predkladaciu správu, návrh koncepcie..., prílohy, vyhodnotenie pripomienkového konania a návrh komuniké.

	Materiál má za cieľ zabezpečiť spracovanie Predvstupovej procedúry fiskálneho dohľadu, pričom za hlavného gestora navrhuje MF SR – Inštitút finančnej politiky v spolupráci so Sekciou európskej integrácie a medzinárodných vzťahov MF SR. Za týmto účelom sa navrhuje uvoľniť z kapitoly Všeobecná pokladničná správa pre kapitolu MF SR      955 tis. Sk na posilnenie Inštitútu finančnej politiky MF SR o 4 zamestnancov od 1. apríla 2001.
	
II.

	K predloženému materiálu sa uskutočnilo medzirezortné pripomienkové konanie. Rozporné stanovisko k návrhu má MH SR.

III.

	Materiál, ktorý je predložený na rokovanie vlády SR, je totožný s materiálom, ktorý bol prerokovaný na Porade ekonomických ministrov vlády SR dňa 26.3.2001. Vecne PEM vlády SR nemala výhrady k zameraniu Predvstupovej procedúry fiskálneho dohľadu.

	V záveroch PEM vlády SR k materiálu však bola vznesená námietka k návrhu na uvoľnenie finančných prostriedkov pre personálne posilnenie Inštitútu finančnej politiky MF SR pre zabezpečenie prác na Predvstupovej procedúre fiskálneho dohľadu. PEM vlády SR odporučila predložiť koncepciu na rokovanie vlády až po uskutočnení rokovania podpredsedu vlády SR I. Mikloša a ministerky financií SR k otázke zodpovednosti za vypracovanie Predvstupového ekonomického programu.

	Z predloženého návrhu, ktorý je predkladaný v pôvodnom znení, je zrejmé, že na  námietky vznesené na Porade ekonomických ministrov vlády SR nereaguje.

Z predloženého znenia nemožno tiež posúdiť, či sa uskutočnilo v záveroch PEM odporúčané rokovanie podpredsedu vlády I. Mikloša a ministerky financií (a či sa dospelo k bezrozporovému záveru).

Záver:

	Vláde SR odporúčame prijať uznesenie až po vyjasnení tých problémov, ktoré vyplynuli z rokovania Porady ekonomických ministrov.

Bratislava 18.4.2001